
A szaporítás időpontjának, valamint a takarmány hatásának vizsgálata a ponty ikrások szaporítási mutatóira és az ikra kémiai összetételére

A kutatás során arra kerestük a választ, hogy milyen hatással van a pontyok (Cyprinus carpio carpio) ikrásainak ivartermék minőségére és kémiai összetételére az algával történő takarmányozásuk és a szaporításuk időzítése. A globális halállomány túlhalászásával és a halászati törvények szigorításával az ebből az ágazatból származó termékek, mint a halliszt és halolaj piaca beszűkül, áruk megemelkedik, mennyiségük nem tudja kiszolgálni a keresletet. Ezek az alapanyagok összetevői az akvakultúrában használt takarmányoknak, hiányukban szükséges alternatívákat kutatni. Korábbi kutatások megállapították, hogy az algával dúsított takarmány egyenértékű lehet a hagyományos ponty takarmányokkal és hasonló szaporítási minőséget produkálnak az ilyen takarmánnyal etetett állományok. Célul tűztük ki, hogy magyar vállalkozásban előállított alga takarmányba keverése hatását vizsgáljuk hazai környezetben nevelt pontyokon. A kísérlet a Szegedfish Kft. telepén zajlott, két tenyészidőszakban. Az első szezonban, 2023-ban két-, 2024-ben pedig három szaporítási alkalommal tudtunk adatot gyűjteni az ikraösszetétere vonatkozóan. A vizsgálatok során a liofilizált ikratételek beltartalmi adatait elemeztük zsírsav és cukor tartalom alapján. Az ikra beltartalmi értékeit a Bay Zoltán Alkalmazott Kutatási Közhasznú Nonprofit Kft. munkatársai határozták meg. Az adatokat kétmintás T-próbának, valamint varianciaanalízisnek vetettük alá, a statisztikai eredményeket pedig Microsoft Excel és a MINITAB statisztikai programcsomag használatával értékeltük ki. Az adatokból kiderült, hogy az alga dózisa a takarmányban nem okozott sem a zsírsav összetételben, sem a cukor tartalomban szignifikáns különbséget, azonban a 2024-es adatokban a glükóz mennyisége szignifikánsan növekszik a kontroll és algás csoportban egyaránt az idő előrehaladtával. Azt a következtetést tudjuk levonni, hogy a takarmány beltartalmi értéke az algás és kontroll csoportban hasonlóan megfelelő, a szaporítás időpontja azonban meghatározó lehet a szaporítás sikerességére nézve.
A munkát a 2020-1.1.2-PIACI-KFI-2020-00161 azonosítószámú, az „Egészségvédő pontyhús gazdaságos előállítása algával dúsított takarmánnyal” elnevezésű projekt támogatta.



